b'\n_START_ARTICLE_\nAngolis\n_START_SECTION_\nIstorija\n_START_PARAGRAPH_\nMiestas toje vietoje dar Araukan\xc5\xb3 karo metu 1553\xc2\xa0m. d\xc4\x97l patogios strategin\xc4\x97s pad\xc4\x97ties kaip konkistador\xc5\xb3 fort\xc4\x85 Confines \xc4\xafk\xc5\xabr\xc4\x97 Pedras de Valdivija. V\xc4\x97liau tais pa\xc4\x8diais metais fort\xc4\x85 paliko, o mapu\xc4\x8diai po Tukapelio m\xc5\xab\xc5\xa1io sugriov\xc4\x97._NEWLINE__NEWLINE_1560\xc2\xa0m. miest\xc4\x85 pakartotinai (\xc5\xa1iauriau buvusio forto) \xc4\xafk\xc5\xabr\xc4\x97 gubernatorius Garc\xc3\xada Hurtado de Mendoza ir pavadino San Andr\xc3\xa9s de Angol savo t\xc4\x97vo Peru vicekaraliaus garbei. Miest\xc4\x85 paprastai vadino Ciudad de Los Infantes._NEWLINE__NEWLINE_1599\xc2\xa0m., po Kuralabos katastrofos, mapu\xc4\x8diai miest\xc4\x85 atakavo ir sugriov\xc4\x97. 1611\xc2\xa0m. miest\xc4\x85 atstat\xc4\x97 Luis Merlo de la Fuente, bet \xc5\xa1iek tiek pie\xc4\x8diau, ir pavadino San Luis de Angol, bet \xc5\xa1is miestas neklest\xc4\x97jo. 1637\xc2\xa0m. gubernatorius Francisco Laso de la Vega miest\xc4\x85 \xc4\xafk\xc5\xabr\xc4\x97 pakartotinai suteikdamas pavadinim\xc4\x85 San Francisco de la Vega, bet 1641\xc2\xa0m. jis pagal Quillin\xe2\x80\x99o taikos sutart\xc4\xaf su mapu\xc4\x8diais buvo paliktas._NEWLINE__NEWLINE_1695\xc2\xa0m. j\xc4\xaf v\xc4\x97l apgyvendino Tom\xc3\xa1s Mar\xc3\xadn de Poveda ir suteik\xc4\x97 pavadinim\xc4\x85 Santo Tom\xc3\xa1s de Colhue. 1723\xc2\xa0m. mapu\xc4\x8di\xc5\xb3 sukilimo metu miestas buvo mapu\xc4\x8di\xc5\xb3 u\xc5\xbepultas ir sunaikintas. Dar syk\xc4\xaf sunaikintas buvo 1766\xc2\xa0m. sukilimo metu, po ko nebeatsigavo._NEWLINE_\xc5\xa0iandienin\xc4\xaf Angol\xc4\xaf 1862\xc2\xa0m. gruod\xc5\xbeio 6 d. \xc4\xafk\xc5\xabr\xc4\x97 Cornelio Saavedra Rodr\xc3\xadguez. Prad\xc5\xbeioje tai buvo tvirtov\xc4\x97 ir baz\xc4\x97 Rodrigezo kampanijai Araukanijos okupavimo metu._NEWLINE__NEWLINE_1871\xc2\xa0m. gyvenviet\xc4\x97 paskelbta miestu, 1876\xc2\xa0m. j\xc4\xaf su Santjagu sujung\xc4\x97 gele\xc5\xbeinkelis. 1881\xc2\xa0m. miestas buvo baze, i\xc5\xa1 kurios vyko galutin\xc4\x97 Araukanijos okupacija. V\xc4\x97liau miestas buvo ekonominis ir administracinis centras, i\xc5\xa1 kurio \xc4\x8dilie\xc4\x8diai ir u\xc5\xbesienio kolonistai okupavo aplinkines \xc5\xbeemes._NEWLINE_2010\xc2\xa0m. vasario 27 d. miest\xc4\x85 nusiaub\xc4\x97 8,8 balo \xc5\xbeem\xc4\x97s dreb\xc4\x97jimas. Dreb\xc4\x97jimas pa\xc5\xbeeid\xc4\x97 miesto ligonin\xc4\x99, tod\xc4\x97l mieste buvo \xc4\xafrengta kilnojama JAV karo lauko ligonin\xc4\x97, kurios gudutojai gyd\xc4\x97 nuo \xc5\xbeem\xc4\x97s dreb\xc4\x97jimo ir cunamio nukent\xc4\x97jusius gyventojus.'